
Text rozhodnutia
Súd: Krajský súd Žilina Spisová značka: 5Co/63/2012 Identifikačné číslo súdneho spisu: 5012897507 Dátum vydania rozhodnutia: 16. 04. 2012 Meno a priezvisko sudcu, VSÚ: JUDr. Miroslav Jamrich ECLI: ECLI:SK:KSZA:2012:5012897507.1 ROZSUDOK V MENE SLOVENSKEJ REPUBLIKY Krajský súd v Žiline, ako súd odvolací, v senáte zloženom z predsedu senátu JUDr. Miroslava Jamricha a členov senátu JUDr. Dagmar Cabadajovej a JUDr. Gabriely Veselovej, v právnej veci navrhovateľa: SOFTEL spol. s.r.o., so sídlom Mariánske námestie č. 29/6, Žilina, IČO: 00 692 468, právne zastúpený JUDr. Ľuboslavou Bartovou, advokátkou so sídlom v H., B. C. č. XX/X, proti odporcom v rade: 1/ Doc. Ing. A. S., CSc., nar. XX.XX.XXXX, bytom H., D. č. XXXX/X, 2/ MUDr. U. S., nar. XX.X.XXXX, bytom R., ul. M. č. XXXX, 3/ N. J., nar. XX.X.XXXX, bytom R. ul. W. č. XXXX/X, 4/ Mgr. B. S., nar. X.X.XXXX, bytom H., ul. U. č. XX, 5/ O. S., nar. X.X.XXXX, bytom H., ul. U. č. XX, 6/ RNDr. B. H., rod. S., nar. X.XX.XXXX, bytom S., Q. C. A., ul. W., č. 41, 7/ Mgr. art. A. U., nar. XX.X.XXXX, bytom S., Q. C. A., ul. J. M. č. XXXX/X, zastúpená odporkyňou v 6/ rade RNDr. B. H., 8/ MUDr. M. S., nar. XX.XX.XXXX, bytom S.- M., ul. U. č. 6, zastúpený odporkyňou v rade 6/ RNDr. B. H., 9/ W. S., nar. X.X.XXXX, bytom H., ul. M. č. XXXX/X, 10/ Ing. B. S., nar. X.X.XXXX, bytom H., ul. M. č. XXXX/X, 11/ Ing. W. S., nar. XX.XX.XXXX, bytom H., ul. S. č. XX, odporcovia v rade 10/ a 11/ zastúpení odporkyňou v rade 9/, v konaní o vydanie bezdôvodného obohatenia, o odvolaní odporcov v rade 4/ až 11/ proti rozsudku Okresného súdu v Martine, č. k. 5C/360/2001-920 zo dňa 13.októbra 2011 v spojitosti s opravným uznesením č. k. 5C/360/2001-987 zo dňa 9.1.2012, takto r o z h o d o l : Krajský súd rozsudok Okresného súdu v Martine zo dňa 13. októbra 2011 č. k. 5C/360/01-920 v spojitosti s opravným uznesením zo dňa 9.1.2012 č. k. 5C/360/01-987 v celom rozsahu p o t v r d z u j e . O trovách tohto odvolacieho konania rozhodne súd prvého stupňa. o d ô v o d n e n i e : Napadnutým rozsudkom okresný súd rozhodol, že odporca v 4/ rade je povinný zaplatiť navrhovateľovi sumu 1720,41 € so 17,6 %-ným úrokom z omeškania ročne od 21.6.1997 do zaplatenia, odporca v rade 5/ sumu 5 898,95 € do 17,6 %-ným úrokom z omeškania ročne od 21.6.1997 do zaplatenia, odporca v rade 6/ sumu 612,88 € so 17,6 %-ným úrokom z omeškania ročne od 21.6.1997 do zaplatenia, odporca v rade 7/ sumu 612,88 € so 17,6 %-ným úrokom z omeškania ročne od 21.6.1997 do zaplatenia, odporca v rade 8/ sumu 612,88 so 17,6 %-ným úrokom z omeškania ročne od 21.6.1997 do zaplatenia, odporca v rade 9/ úrok z omeškania vo výške 17,6 % ročne od 21.6.1997 do 23.6.2011 zo sumy 3 087,10 €, odporca v rade 10/ úrok z omeškania vo výške 17,6 % ročne zo sumy 3185,45 € od 21.6.1997 do 23.6.2011, odporca v rade 11/ úrok z omeškania vo výške 17,6 % ročne od 21.6.1997 do 23.6.2011 zo sumy 3 185,45 €, to všetko do 3 dní od právoplatnosti rozsudku. Okresný súd konanie voči odporcovi v rade 9/ v časti istiny 3 087,10 €, voči odporcovi v rade 10/ v časti istiny 3 185,45 € a voči odporcovi v rade 11/ v časti istiny 3 185,45 € zastavil. Vo zvyšnej časti okresný súd návrh navrhovateľa zamietol. Rozhodnutie o trovách konania si vyhradil na samostatné rozhodnutie v zmysle ust. § 151 ods. 3 O.s.p.. Okresný súd konštatoval, že pri rozhodovaní vo veci samej vychádzal z toho, že spoluvlastnícke podiely účastníkov konania k predmetnej nehnuteľnosti boli v prípade odporcu 1/ 61/360-tin, odporca 2/ 61/360-tin, odporkyňa 3/ 116/360-tin, odporcovia 4/ až 8/ ako dedičia po MUDr. A. S. podiel 61/360-tin, odporcovia 9/-11/, dedičia po nebohom Ing. Y. S., podiel 61/360-tin. Podľa výšky spoluvlastníckych podielov u jednotlivých spoluvlastníkov bola prepočítaná aj výška uplatneného bezdôvodného obohatenia, ktoré bolo vyčíslené znaleckým posudkom Ústavu súdneho inžinierstva vo výške 1 681 563,- Sk, t. j. 55 817,65 € ku dňu 27.1.1997. Okresný súd s poukazom na ust. § 451 ods. 1,2 a § 458 ods. 1 Občianskeho zákonníka konštatoval, že sa stotožnil s tvrdením navrhovateľa, že mu vznikol nárok na vydanie bezdôvodného obohatenia vo vzťahu k odporcom, pretože navrhovateľ investoval finančné prostriedky do nehnuteľnosti, ktorá v čase investovania finančných prostriedkov bola vo vlastníctve Mesta Žiliny, s ktorým mal uzavretú riadnu zmluvu, z ktorej mu vzniklo oprávnenie investovať tieto finančné prostriedky. Následnými úkonmi resp. rozhodnutiami došlo k takému právnemu stavu, kedy predmetná nehnuteľnosť pripadla do vlastníctva odporcov a navrhovateľom im bola vydaná až na základe rozhodnutia súdu o vydaní veci. Okresný súd teda považoval nárok navrhovateľa v súlade s ust. § 451 za osvedčený, pretože rekonštrukčné práce na predmetnej nehnuteľnosti odporcov boli navrhovateľom preukázateľne vykonané v rozsahu, ktorý bol vyčíslený vo finančnej čiastke pribratým znalcom a to Ústavom súdneho inžinierstva. Odporcovia nadobudli predmetnú nehnuteľnosť do vlastníctva na základe právoplatného rozhodnutia Okresného súdu v Žiline, ktorý nadobudol právoplatnosť 15.3.1994, následne bol navrhovateľom podaný 16.1.995 návrh na vydanie bezdôvodného obohatenia, teda nárok bol uplatnený navrhovateľom včas, čiže neuplynula ani dvojročná subjektívna ani trojročná objektívna premlčacia lehota, preto na námietku odporcov v tomto prípade okresný súd nemohol prihliadnuť (okrem príslušenstva). Okresný súd rozsudkom č. k. 5C/360/01-733 zo dňa 13.5.2010 rozhodol o návrhu navrhovateľa na vydanie bezdôvodného obohatenia tak, že určil, že odporca v rade 1/ je povinný zaplatiť navrhovateľovi sumu 9.457,99 € so 17,6 %-ným úrokom z omeškania od 21. 6.1997 do zaplatenia, odporca v rade 2/ je povinný zaplatiť navrhovateľovi sumu 9.457,99 € so 17,6 %-ným úrokom z omeškania od 21. 6. 1997 do zaplatenia, odporkyňa v rade 3/ je povinná zaplatiť navrhovateľovi sumu 17.985,69 € so 17,6 %-ným úrokom z omeškania od 21. 6. 1997 do zaplatenia, to všetko do 3 dní od právoplatnosti rozsudku. Vo zvyšnej časti návrh navrhovateľa voči odporcom v rade 1/ - 3/ zamietol. Návrh navrhovateľa voči odporcom v rade 4/ - 11/ zamietol v celom rozsahu. Odvolací súd rozsudkom č. k. 5Co/287/2010 zo dňa 25.1.2011 rozsudok okresného súdu potvrdil v časti, v ktorej súd uložil odporcovi v rade 1/ povinnosť zaplatiť navrhovateľovi sumu 9.457,99 € so 17,6 % úrokom z omeškania od 21. 6. 1997 do zaplatenia, odporcovi v rade 2/ povinnosť zaplatiť navrhovateľovi sumu 9.457,99 € so 17,6 % úrokom z omeškania od 21. 6. 1997 do zaplatenia a odporkyni v rade 3/ povinnosť zaplatiť navrhovateľovi sumu 17.985,69 € so 17,6 % úrokom z omeškania od 21. 6. 1997 do zaplatenia, všetko do 3 dní od právoplatnosti rozsudku. Rozsudok okresného súdu v časti výroku, v ktorej súd návrh navrhovateľa voči odporcom v rade 1/ - 3/ vo zvyšnej časti zamietol, ponechal nedotknutý. Rozsudok okresného súdu v časti, v ktorej súd návrh navrhovateľa voči odporcom v rade 4/ - 11/ zamietol, zrušil a v tejto časti vrátil vec okresnému súdu na ďalšie konanie. Okresný súd v zmysle rozhodnutia odvolacieho súdu vykonal dokazovanie a s prihliadnutím na vyjadrenie navrhovateľa a odporcov 4/ až 11/ rozhodol tak, ako je uvedené vo výroku rozsudku. Okresný súd konštatoval, že u odporcov 4/ až 8/ ako dedičov po nebohom MUDr. A. S., by podiel pripadal vo výške 9.458,- € určený na základe spoluvlastníckeho podielu na nehnuteľnosti vo výške 61/360- ín, bolo navrhnuté vychádzajúc z dedičského rozhodnutia sp.zn. 21D/2056/2005, Dnot. 1/2006 zo dňa 25.8.2008, ktoré nadobudlo právoplatnosť dňa 25.8.2008. Pomer dedičov na dedičstve bol nasledovný: odporca 4/ podiel 18,19 %, na bezdôvodnom obohatení 1.720,41 €, odporca 5/ podiel na dedičstve 62,37 %, na bezdôvodnom obohatení 5.898,95 €, odporca 6/ podiel na dedičstve 6,48 %, podiel na bezdôvodnom obohatení 61,88 €, odporca v rade 7/ podiel na dedičstve 6,48 %, na bezdôvodnom obohatení 612,88 €, odporca 8/ podiel na dedičstve 6,48 %, podiel na bezdôvodnom obohatení 612,88 €. Podiely jednotlivých odporcov 4/ až 8/ spolu predstavujú čiastku bezdôvodného obohatenia 9.458,- €, čo zodpovedá spoluvlastníckemu podielu ich právneho predchodcu na nehnuteľnosti vo výške 61/360- ín. Vo vzťahu k odporcom 4/ až 8/ navrhovateľ uplatnil úrok z omeškania vo výške 17,6 % od 21.6.1997 do zaplatenia. U odporcov v rade 9/, 10/, 11 bol uplatnený nárok za spoluvlastnícky podiel zomrelého spoluvlastníka nehnuteľnosti Ing. Y. S., ktorý predstavoval 61/360-ín, čo z celkovej sumy bezdôvodného obohatenia predstavuje čiastku 9.458,- €. Navrhovateľ žiadal, aby odporcovia 9/ a 10/ boli ako dedičia zaviazaní zaplatiť podiel vychádzajúc z dedičského rozhodnutia sp. zn. D 722/1993, Dnot 175/91 zo dňa 9.11.1994, ktoré nadobudlo právoplatnosť dňa 6.12.1994 v spojení s Osvedčením o dedičstve sp. zn. 21D/1762/04 zo dňa 16.3.2006, pričom pomer odporcov v rade 9/ - 11/ na celkovom dedičstve bol vypočítaný z hodnoty dedičstva 18.614,52 €, u odporcu 9/ podiel na dedičstve 32,64 %, podiel na bezdôvodnom obohatení 3.087,10 €, u odporcu 10/ podiel na dedičstve 33,68 %, podiel na bezdôvodnom obohatení 3.185,45 €, u odporcu 11/ podiel na dedičstve 33,68 %, podiel na bezdôvodnom obohatení 3.184,45 €, úrok z omeškania bol uplatnený ako u odporcov v rade 4/ -8/. Okresný súd konštatoval, že pripustil zmenu petitu návrhu tak, ako to uplatnil navrhovateľ vo vzťahu k odporcom 4/ -11/, pretože pokladal túto zmenu za dôvodnú a správnu. Okresný súd sa stotožnil s výpočtom navrhovateľa, pokiaľ išlo o percentuálny podiel na dedičstve k podielu na bezdôvodnom obohatení u dedičov po nebohom Ing. Y. S. a MUDr. A. S.. Odporcovia v rade 9/, 10/, 11/ zaplatili žalovanú sumu v celkovej výške 9.458,- € dňom 24.6.2011, ktorá skutočnosť bola nesporne zistená, ozrejmená až na pojednávaní vo veci samej dňa 13.10.2011, pričom navrhovateľ následne vzal návrh voči odporcom v rade 9/, 10/, 11/ v časti istiny späť, s čím odporkyňa 9/ na pojednávaní súhlasila. Okresný súd uviedol, že v priebehu konania odporkyňa 6/ žiadala, aby súd zohľadnil tú skutočnosť, že odporcovia 6/, 7/, 8/ sú dedičia po MUDr. A. S., ktorí nezdedili predmetnú nehnuteľnosť v Žiline a preto sa žiadnym spôsobom neobohatili a návrh voči nim pokladali za nedôvodný. Odporkyňa v rade 4/ žiadala, aby pri rozhodnutí vo veci samej bola zohľadnená tá skutočnosť, že nehnuteľnosť, s ktorou súvisel spor po MUDr. A. S. zdedila ona a teda suma, ktorá prináleží na odporkyňu v rade 5/ jej dcéru by mala byť určená k povinnosti zaplatiť jej ako odporkyni v rade 4/. Okresný súd konštatoval, že bezdôvodné obohatenie, ktoré pripadalo na odporcov v rade 4/ -11/ bolo ustálené podľa výšky spoluvlastníckeho podielu právnych predchodcov odporcov a to odporcov v rade 4/-8/ vo výške 61/360-tín k podielu na nehnuteľnosti s prihliadnutím na pomer, ktorý im pripadol z dedičstva k hodnote celého dedičstva v súlade s ust. § 470 ods. 2 Občianskeho zákonníka. Rovnaký spoluvlastnícky podiel k predmetnej nehnuteľnosti bol u právneho predchodcu odporcov v rade 9/, 10/, 11/ vypočítaný rovnakým spôsobom, teda podľa pomeru toho, čo dedičia nadobudli k celému dedičstvu po nebohom Ing. Y. S.. Pokiaľ išlo o úroky z omeškania, tieto boli priznané tak, ako si ich navrhovateľ uplatnil vo výške 17,6 % od 21.6.1997 (v rovnakej výške bolo priznané príslušenstvo u odporcov v rade 1/ až 3/ a v tejto časti už rozhodnutie nadobudlo právoplatnosť). Navrhovateľ si uplatňoval príslušenstvo svojej pohľadávky až podaním dňa 21.6.2000, kedy si uplatnil úrok z omeškania vo výške 17,6 % od podania návrhu (návrh bol podaný dňa 1.6.1995). Odporcovia vzniesli námietku premlčania uplatneného úroku z omeškania. S prihliadnutím na vznesenú námietku premlčania bol úrok z omeškania do 21.6.1997 podľa názoru okresného súdu premlčaný a takto bolo aj vo veci rozhodované. Ku dňu 21.6.1997 bola úroková sadzba NBS vo výške 8,5 % a v súlade s týmto bola určená výška úroku z omeškania, t. j. vo výške dvojnásobku úrokovej sadzby NBS. Navrhovateľ vo vzťahu k odporcom v rade 4/ -11/ úrok z omeškania za uplatnené obdobie od 1.6.1995 do 21.6.1997 nevzal späť a preto okresný súd v tejto časti návrh navrhovateľa zamietol. V zákonom stanovenej lehote napadla odporkyňa v rade 5/ odvolaním rozsudok okresného súdu. Uviedla, že nikdy sa ona ani jej nebohý otec MUDr. A. S. bezdôvodne neobohatili na úkor spoločnosti Softel spol. s r.o. Žilina ani nezískali majetkový prospech. Spoločnosť Softel, resp. jej právny predchodca zhodnotila nehnuteľnosť na ul. U. č. X v H., ktorú bola v tiesni v roku 1979 prinútená jej rodina predať Mestu Žilina resp. jej právnemu predchodcovi na základe kúpnopredajnej zmluvy, ktorá bola neskôr vyhlásená za absolútne neplatnú. Predmetná nehnuteľnosť bola „predaná" Mestu Žilina v stave užívateľnom. Uviedla, že nie sú zodpovední za to, že Československý štát - MsNV Žilina nechal nehnuteľnosť schátrať až tak, že v roku 1990 bola nespôsobilá ďalšieho užívania bez rekonštrukcie. Mala za to, že v čase rekonštrukcie navrhovateľovi bola známa skutočnosť, že sa jedná o reštitučnom nároku odporcu - rodiny S., preto kým neboli právne vyjasnené vlastnícke vzťahy prinajmenšom od obdobia výpovede z nájmu 24.06.1991 nemal dôvod naďalej investovať do nehnuteľnosti a vykonávať rekonštrukčné práce, ktoré trvali do roku 1992. Poukázala na to, že na základe predbežného opatrenia vydaného Okresným súdom Žilina uznesením sp. zn. 9Nc 3/1995 zo dňa 9.5.1996 sa zakázalo disponovať s nehnuteľnosťou až do zrušenia predbežného opatrenia do 05.05.2008. Jej otec, ktorý vlastnil podiel na nehnuteľnosti mal zákaz nakladať s nehnuteľnosťou, reálne ju užívať, prenajať, mať z nej prípadný zisk a svojho vlastníckeho práva garantovaného Ústavou SR sa reálne nikdy nedožil, pretože zomrel 28.11.2005. Nikdy sa teda ani bezdôvodne neobohatil rekonštrukciou a zhodnotením nehnuteľnosti schátralej z dôvodu zanedbania starostlivosti štátom, nikdy nezískal majetkový prospech na úkor spoločnosti Softel. V čase jeho smrti v roku 2005 na základe znaleckého posudku vykonaného za účelom dedičského konania po zhodnotení nehnuteľnosti nezostali ani stopy, o čom svedčí znalecký posudok Ing. A. S.. To, že firma investovala do nehnuteľnosti čiastku viac ako 55.000,- € neznamená, že zhodnotila nehnuteľnosť o viac ako 55.000,- €. Jednoznačne v spise chýba doklad o cene nehnuteľnosti pred rekonštrukciou a po nej. Je otázne ako sa náklady predložené navrhovateľom premietli do zhodnotenia nehnuteľnosti. O cene zhodnotenia nehnuteľnosti po rekonštrukcii vypovedá aj kúpnopredajná cena nehnuteľnosti v roku 1992, keď v rozpore so zákonom Mesto Žilina odpredalo nehnuteľnosť za cenu cca 500.000,- Sk spoločnosti Softel. Nehnuteľnosť navrhovateľ užíval od 09.03.1990 do vypratania dňa 27.01.1997 bez platenia nájmu. Zohľadnené platenie nájmu bolo len za obdobie od 13.04.1995 do 01.01.1996, t.j. za 257 dní čiastka 114.407,94 Sk (445,16 Sk na deň t.j. 14,77 € na deň užívania nehnuteľnosti bez platenia nájmu), keďže Okresný súd Martin v konaní 6C 359/01 rozhodol len o povinnosti úhrady nájmu rodine S. za užívanie predmetnej nehnuteľnosti len za uvedené obdobie. Z uvedeného dôvodu odporkyňa 5/ vzniesla námietku započítania nájomného so zhodnotením nehnuteľnosti podľa § 580 a nasl. Občianskeho zákonníka za obdobie od 09.03.1990 do 13.04.1995 a od 02.01.1996 do 27.01.1997. Vo vzťahu k úrokom z omeškania, odporkyňa 5/ vzniesla námietku ich premlčania, keďže navrhovateľ ich uplatnil až v roku 2000. Keďže navrhovateľ vedel o smrti jej otca a dedičské konanie prebiehalo cca 3 roky, nebolo jej zrejmé, prečo navrhovateľ svoje požiadavky nepredložil v rámci pasív dedičstva, aby sa s nimi vysporiadali dedičia a pritom mal aj právneho zástupcu, ktorému táto skutočnosť bola dobre známa. Úroky, ktoré okresný súd rozhodnutím priznáva navrhovateľovi predstavujú dnes vyššiu čiastku ako samotná istina - viac ako dvojnásobok sumy z dôvodu prieťahov v konaní, nečinnosti súdov, keďže spor už trvá viac ako 16 rokov. Uviedla, že sa nijako nepričinila k takémuto stavu a z dôvodu neefektívneho konania súdov by mala platiť navrhovateľovi takúto sumu úrokov. Navrhovateľ v konaní ako odporcu určil aj Ing. B. S., po smrti ktorého podiel na nehnuteľnosti v rámci dedičského konania získali MUDr. U. S. a Doc. Ing. A. S.. Jeho ostatní dedičia manželka a 2 deti boli vylúčení ako účastníci konania zo sporovej veci. Odporkyňa 5/ žiadala preto rovnako, keďže nezdedila podiel na nehnuteľnosti, nikdy sa bezdôvodne neobohatila zhodnotením nehnuteľnosti, aby bola podobne ako dedičia po nebohom Ing. B. S. označovaní pôvodne ako odporcovia v rade 12/, 13/ a 14/, vylúčená zo sporovej veci. Na základe uvedeného žiadala, aby odvolací súd návrh navrhovateľa proti odporkyni 5/ ako bezdôvodný zamietol. Rozsudok okresného súdu v zákonnej lehote napadli odvolaním aj odporcovia v rade 6/, 7/ a 8/ spoločne zastúpení odporkyňou v rade 6/. Uviedli, že v dedičskom konaní po ich otcovi MUDr. A. S. došlo k dedičskej dohode (pred notárom JUDr. Zdenkom Pijakom, spis. zn. 21D 2056/05), na základe ktorej prevzala celý jeho spoluvlastnícky podiel k predmetnej nehnuteľnosti jeho druhá manželka, odporkyňa v rade 4/. Okresný súd nerešpektoval výsledok tohto dedičského konania a pripustil zmenu návrhu navrhovateľa tak, že za odporcov namiesto ich otca, MUDr. A. S., určil všetkých jeho dedičov. Okresný súd podľa ich názoru nesprávne právne posúdil vec, keď neuplatnil ustanovenie § 107 ods. 3 O.s.p., podľa ktorého po smrti odporcu mal pokračovať v konaní s tými dedičmi odporcu, ktorí podľa výsledku dedičského konania prevzali právo alebo povinnosť, o ktorú v konaní ide. Zákon ustanovuje, že súd má pokračovať v konaní len s tými dedičmi, ktorí prevzali právo alebo povinnosť, o ktoré v konaní ide (v tomto prípade obohatenie resp. dom, na ktorom k obohateniu malo dôjsť). Podobne podľa § 92 ods. 2 a 3 O.s.p.: „do konania na miesto doterajšieho účastníka vstúpi ten, na koho boli tieto práva alebo povinnosti prevedené alebo na koho prešli" - teda ten, na koho prešli práva alebo povinnosti, o ktorých sa koná (v tomto prípade predmetný dom), nie všetci, na ktorých prešli akékoľvek iné práva a povinnosti poručiteľa (všetci dedičia). Domnievali sa, že okresný súd mal použiť uvedené ustanovenia O.s.p. a ako právnu nástupkyňu MUDr. A. S., pribrať do konania iba Mgr. B. S., ktorá prevzala v dedičskom konaní dom, o ktorý v tomto spore ide. Skutočnosť, že na strane odporcov v rade 6/ až 8/ nedošlo k žiadnemu bezdôvodnému obohateniu, napokon potvrdila na pojednávaní v tejto veci dňa 13.10.2011 aj odporkyňa v rade 4/, keď uviedla, že ani jej dcéra (odporkyňa v rade 5/) ani deti z prvého manželstva jej manžela - teda odporcovia 6/ až 8/ sa nikdy neobohatili, nikdy nevlastnili podiel v danej nehnuteľnosti. Odporcovia 6/ až 8/ boli toho názoru, že okresný súd nesprávne právne posúdil vec, keď pri rozhodovaní o právnom nástupníctve po MUDr. A. S., uplatnil § 470 ods. 2 Občianskeho zákonníka. Toto ustanovenie hovorí o prechode dlhov, avšak v tomto prípade nešlo o dlh: v čase smrti poručiteľa (MUDr. A. S.) to boli iba (sporné) investície navrhovateľa do predmetného domu. Dlhom by sa stali až vtedy, keby boli viazané na osobu poručiteľa a nie na danú nehnuteľnosť (napr. právoplatným súdnym rozhodnutím o tom, že poručiteľ je povinný v peniazoch nahradiť bezdôvodné obohatenie, ktoré získal). V tomto prípade ide o spor o vydanie bezdôvodného obohatenia, nie o dlh poručiteľa. Primárnym spôsobom vrátenia bezdôvodného obohatenia je fyzické vydanie predmetu obohatenia (§ 456 Obč. zák.), až keď toto nie je možné, poskytuje sa peňažná náhrada (§ 458 ods. 1 druhá veta Obč. zák.) - teda ak by išlo o vec, ktorú je možné fyzicky vrátiť navrhovateľovi, bolo by absurdné, keby navrhovateľ žiadal, aby mu neodôvodnene nadobudnutú vec vrátili tí, ktorí ju nikdy nemali. K bezdôvodnému obohateniu mohlo dôjsť iba na strane osôb, ktoré boli spoluvlastníkmi predmetnej nehnuteľnosti ku dňu jej vydania, respektíve osôb, ktoré neskôr bezodplatne (v tomto prípade dedením) získali spoluvlastnícky podiel k tejto nehnuteľnosti (a následným predajom finančný prospech), pričom oni nepatria do žiadnej z týchto skupín. Domnievali sa, že povinnosť vydať bezdôvodné obohatenie viažuce sa ku konkrétnej nehnuteľnosti možno uložiť len tým dedičom, na strane ktorých skutočne došlo k bezdôvodnému majetkovému prospechu. Súd nerozhodoval o poručiteľovom dlhu, ale o bezdôvodnom obohatení, teda o veci (majetkovej hodnote), ktorá by mala byť vydaná (vrátená) navrhovateľovi, resp. ak to nie je možné, uhradená v peniazoch. Z uvedených dôvodov navrhovali, aby odvolací súd zrušil rozsudok okresného súdu v časti, ktorá sa týka odporcov 6/ až 8/, a vrátil vec okresnému súdu. Pre prípad, že by sa krajský súd nestotožnil s ich argumentáciou a odvolanie zamietol, poukázali na to, že posúdenie, či je nárok na vydanie bezdôvodného obohatenia (predtým, než súd rozhodne o jeho náhrade v peniazoch) dlhom, ktorý sa má rozdeliť medzi dedičov podľa § 470 ods. 2 Obč. zák., alebo vecným nárokom len voči tomu, kto sa skutočne držbou danej veci obohatil, je významným všeobecným prvkom výkladu ustanovení občianskoprávnych predpisov. Ponechali na zváženie odvolacieho súdu, či by v takom prípade mohol pripustiť dovolanie podľa § 238 ods. 3 O.s.p. Rozsudok okresného súdu napadla v zákonom stanovenej lehote aj odporkyňa v rade 4/. Mala za to, že okresný súd neúplne zistil skutkový stav, nevykonal navrhnuté dôkazy potrebné na zistenie rozhodujúcich skutočnosti a tým došlo k nesprávnemu rozhodnutiu v predmetnej veci. Mala za to, že súd mal nárok navrhovateľa na vydanie bezdôvodného obohatenia posúdiť aj s prihliadnutím na tú skutočnosť, že aj navrhovateľ sa bezdôvodne obohatil v rovnakom období, pretože užíval nehnuteľnosť bez platenia nájmu vlastníkom. Zhodnotením nehnuteľnosti navrhovateľom k neodôvodnenému obohateniu mohlo dôjsť len vlastníkovi nehnuteľnosti. Ak bol v rokoch 1991 - 1992 vlastníkom objektu Mesto Žilina, tak sa nemohla obohatiť rodina S.. Ak boli vlastníkmi nehnuteľnosti v rokoch 1991 - 1992 rodina S., čo je skutočnosť, keďže kúpna zmluva z roku 1979 bola súdom vyhlásená za absolútne neplatný úkon, teda odporcovia resp. ich právni predchodcovia nikdy neprestali byť podielovými vlastníkmi nehnuteľnosti. K obohateniu dochádza vždy ku dňu vloženia investícií, a teda právo resp. jeho časť je premlčaná. Poukázala na to, že vlastník nehnuteľnosti, či už to bolo Mesto Žilina alebo rodina S. nikdy nedali súhlas k rozsiahlej rekonštrukcii, za ktorú treba vložené investičné prostriedky považovať, keďže sa jednalo o čiastku viac ako 1 milión či 2 milióny Sk Nehnuteľnosť navrhovateľ užíval od 09.03.1990 do vypratania dňa 27.01.1997 bez platenia nájmu. Zohľadnené platenie nájmu za objekt navrhovateľom bolo podľa rozsudku Okresného súdu Martin v konaní 6C 359/01 v spojení s rozsudkom Krajského súdu v Žiline č. 8 Co/191/2009 - 679 - 4. strana len za obdobie od 13.04.1995 do 01.01.1996 t.j. ako sa uvádza v rozsudku za 257 dní čiastka 114.407,94 Sk (445,167 Sk na deň, t.j. 14,7768 € na deň užívania nehnuteľnosti bez platenia nájmu). Okresný súd rozhodol o povinnosti úhrady nájmu rodine S. za užívanie predmetnej nehnuteľnosti len za uvedené obdobie podľa ceny obvyklej za prenajaté nebytové priestory v danej lokalite, ktorú stanovil súdny znalec Ing. W. v roku 1995 na účely konania 6 C 359/01 vo veci vyčíslenia ušlého zisku vlastníkom nehnuteľnosti na ulici U. č.X v H. za obdobie od 01.02.1993 do 02.01.199 z dôvodu nemožnosti prenajať priestory objektu. Odporkyňa 4/ mala za to, že je v rozpore so zákonom a s dobrými mravmi, aby firma užívala nehnuteľnosť a neplatila nikomu nájom, preto vzniesla námietku nezapočítania nájomného so zhodnotením nehnuteľnosti podľa § 580 a nasl. Občianskeho zákonníka za obdobie od 09.03.1990 do 13.04.1995 a od 02.01.1996 do 27.01.1997. Celková dlžná suma za nájom a ušlý zisk - 636.863,94,- Sk, t.j. 21.140,- €. Táto suma navrhovateľovi nezohľadňuje úroky z omeškania, pričom pri investíciách bola ich cena znásobená koeficientom 1,6 na cenovú reláciu roku 1995, čo je pre navrhovateľa výhodné. Rozdiel medzi výškou investícii a neplatenou úhradou za užívanie nebytových priestorov je: 55.817,65 - 21.140 € = 34.677,65 € z tejto sumy 61/360 predstavuje čiastku 5.893,08 € a z tejto sumy 18,19 % podielu je čiastka 1.071,95 €. Namietala, že okresný súd nezaujímala cena nehnuteľnosti pred rekonštrukciou a po rekonštrukcii, zhodnotenie nehnuteľnosti, ale cena vložených investícií do nehnuteľnosti, finančný rozpočet prác. O cene zhodnotenia nehnuteľnosti po rekonštrukcii vypovedá aj kúpnopredajná cena nehnuteľnosti v roku 1992, keď v rozpore so zákonom Mesto Žilina odpredalo nehnuteľnosť spoločnosti Softel za cenu cca 500.000,- Sk. Vo vzťahu k úrokom z omeškania vzniesla námietku ich premlčania, keďže navrhovateľ ich uplatnil až v roku 2000. Na základe uvedeného, keďže Mesto Žilina dalo súhlas len k nutnej rekonštrukcii a nie k rozsiahlej rekonštrukcii a na základe skutočnosti, že navrhovateľ v období od 09.03.1990 do 12.04.1995 a v období od 02.01.1996 do 27.01.1997 užíval nehnuteľnosť bez platenia úhrady za nájom, čím sa kompenzovali náklady na nutnú rekonštrukciu objektu a úhrady za užívanie nehnuteľnosti na podnikateľské účely žiadala, aby súd návrh navrhovateľa proti odporcovi v rade 5/ Mgr. B. S. ako bezdôvodný v plnom rozsahu zamietol a zaviazal navrhovateľa k úhrade trov konania a právneho zastupovania. Alternatívne žiadala, ak súd nevezme do úvahy všetky vyššie uvedené dôvody žiadam, aby rozhodol, že odporca v rade 5/ Mgr. B. S. je povinná zaplatiť navrhovateľovi sumu 1.071,95 €. Odvolanie proti rozsudku okresného súdu podali v zákonom stanovenej lehote aj odporcovia v rade 9/ až 11/. Uviedli, že v rozsudku okresného súdu nebola akceptovaná ich námietka, že zodpovedajú za dlhy poručiteľa v súlade súst. § 470 ods. 1, 2. Obč. zák. a navrhovateľovi boli priznané úroky z omeškania i v časti, ktorá prevyšuje ich zodpovednosť za dlhy poručiteľa podľa týchto ustanovení Obč. zák. Priznaný úrok z omeškania žalobcovi je nad rámec ich zodpovednosti, a to u odporkyne v 9/ rade o sumu 4.621,86 € (uhradená časť istiny 3.087,10 € + priznaný úrok z omeškania 7.609,35 € spolu činí 10.696,45 € - podiel na zdedenom majetku 6.074,59 € = 4.621,86 € ), u odporcu v 10/ rade o sumu 4.766,39 € (uhradená časť istiny 3.185,45 € + priznaný úrok z omeškania 7.850,91 €, spolu činí 11.036,36 € - podiel na zdedenom majetku 6.269,97 € = 4.766,39 €), u odporcu v 11/ rade o sumu 4.766,39 € (uhradená časť istiny 3.185,45 € + priznaný úrok z omeškania 7.850,91 €, spolu činí 11.036,36 € - podiel na zdedenom majetku 6.269,97 € = 4.766,39 €), teda v tejto časti je vyhlásený rozsudok nezákonný a nespravodlivý. Z akého dôvodu bol rozsudkom súdu priznaný žalobcovi uplatnený úrok z omeškania voči odporcom v 9/ až 11/ rade nad rámec ich zodpovednosti, z obsahu odôvodnenia rozsudku súdu nevyplýva, v tejto časti je rozsudok okresného súdu neurčitý, neodôvodnený a právny záver je nesprávny. V tejto súvislosti poukázali aj na ust. § 470 ods.1,2. Obč. zák., podľa ktorého dedičia zodpovedajú za dlhy poručiteľa iba do výšky nadobudnutého dedičstva. V dedičskom konaní po neb. Y. S., zomr. 18.3.1993 nadobudli spolu hodnotu dedičstva 18.614,52 € (560.781,03 Sk), teda iba do tejto výšky môžu zodpovedať za dlhy poručiteľa, resp. aj za ich prípadné príslušenstvo, pričom odporkyňa v 9/ rade nadobudla po ňom majetok spolu v hodnote 183.003,03 Sk, čo činí 6.074,59 €, odporca v 10/ rade nadobudol po ňom majetok spolu v hodnote 188.889,-Sk, čo činí 6.269,97 €, odporca v 11/ rade nadobudol po ňom majetok spolu v hodnote 188.889,- Sk, čo činí 6.269,97 €. Mali za to, že pokiaľ ide o priznaný úrok z omeškania 17,6 % ročne za čas od 21.6.1997, tento mohol byť priznaný navrhovateľovi maximálne takto: u odporkyne v 9/ rade za 2008 dní omeškania, teda do 19.12.2002, pretože takto priznaný úrok z omeškania by pri vyčíslení činil 2.987,57 € (uhradená istina 3.087,10 €+ úrok z omeškania 2.987,49 € = 6.074,59 € výšku nadobudnutého dedičstva), u odporcu v 10/ rade za 2009 dní omeškania, teda do 20.12.2002, pretože takto priznaný úrok z omeškania by pri vyčíslení činil 3.084,52 € (uhradená istina 3.185,45 € + úrok z omeškania 3.084,52 €=6.269,97 € výšku nadobudnutého dedičstva); u odporcu v 11/ rade za 2009 dní omeškania, teda do 20.12.2002, pretože takto priznaný úrok z omeškania by pri vyčíslení činil 3.084,52 € (uhradená istina 3.185,45 € + úrok z omeškania 3.084,52 €=6.269,97 € výšku nadobudnutého dedičstva). Uviedli, že sa nemohli dostať do omeškania od dátumu, ktorý bol navrhovateľovi priznaný, a to z toho dôvodu, že nevedeli o výške bezdôvodného obohatenia akej sa navrhovateľ od nich domáhal, že pri podaní žaloby nebol uplatnený úrok z omeškania pred súdom, a preto tvrdili, že sú tu dôvody hodné osobitného zreteľa, na základe ktorých by navrhovateľovi ním požadovaný úrok z omeškania nemal byť priznaný, a to s poukázaním na ust. § 3 ods. l. Obč. zák, pretože jeho priznaním by došlo k porušeniu dobrých mravov. Odporkyňa v 9/ rade je na starobnom dôchodku, poberá dôchodok vo výške 396,30 € mesačne, a teda tento dôchodok sotva vystačuje na bežné životné potreby a bežné mesačné náklady spojené s úhradou za správu bytu, náklady na spotrebované energie - elektrinu a plyn, ako i koncesionárske poplatky a odporca v 10/ rade je už cca 6 mesiacov nezamestnaný. Taktiež poukazovali na správanie navrhovateľa po získaní vedomosti o tom, že sú podielovými spoluvlastníkmi nehnuteľností zapísaných na LV č. XXXX kat. úz. H., na jeho správanie počas tohto súdneho sporu, ako i nepripravenosť na jednotlivé súdne konania, čím došlo k predlžovaniu lehôt a predlžovaniu celého súdneho konania. Na základe uvedeného žiadali, aby odvolací súd rozsudok okresného súdu zmení tak, že žalobu voči odporcom 9/ až 11/ zamietne. resp. zmenil tak, že budú zaviazaní platiť úroky vo výške vypočítanej v odvolaní. K odvolaniu odporcov sa vyjadril navrhovateľ prostredníctvom právneho zástupcu. Navrhovateľ mal za to, že napadnutý rozsudok okresného súdu je vecne správny a v celom rozsahu rešpektuje právny názor odvolacieho súdu, ktorým bol viazaný. Nakoľko vo veci už bolo dokazovanie skončené a boli jednotlivými súdmi vyslovené právne názory na sporné právne otázky, vyjadrenie k odvolaniam je zamerané len na niektoré z námietok a tvrdení odporcov. V tomto štádiu konania sú už námietky odporcov ohľadom skončeného dokazovania tak základu, ako aj výšky bezdôvodného obohatenia nepodstatné, nakoľko v spore sa koná už len v intenciách právnych záverov odvolacieho súdu ohľadom rozdelenia sumy bezdôvodného obohatenia medzi právnych nástupcov bývalých spoluvlastníkov nehnuteľnosti. K odvolaniam odporcov v rade 4/ a v rade 5/ uviedol, že podstatnou námietkou obidvoch odvolaní je domáhanie sa bezdôvodného obohatenia odporcami v rade 4/ a 5/, ktoré mal získať navrhovateľ z titulu neplatenia nájomného za dobu užívania nehnuteľnosti., a to za obdobie od 09.03.1990 do 27.01.1997 a započítanie vzájomných nárokov. Navrhovateľ poukazuje na to, že tento nárok si obidvaja odporcovia 4/, 5/ uplatňujú v súdnom konaní vedenom pred Okresným súdom v Martine pod sp. zn. 6C/359/2001, čo zakladá prekážku začatej a v právoplatne skončenej časti aj prekážku rozhodnutej veci. Konanie 6C/359/2001 bolo v časti týkajúcej sa niektorých účastníkov konania už právoplatne skončené, pričom všetky námietky odporcov ohľadom užívania veci navrhovateľom, doby oprávnenej držby, doby trvania neoprávneného užívania, výšky bezdôvodného obohatenia z titulu ušlého nájomného už boli posudzované súdom v predmetnom konaní. Vlastníctvo k nehnuteľnosti bolo právnemu predchodcovi odporcov zapísané titulom rozsudku Okresného súdu Žilina 7C 154/93 v spojení s rozsudkom Krajského súdu Banská Bystrica č. 11Co 2985/93-137, ktorý nadobudol právoplatnosť dňa 15.03.1994, a nie titulom reštitučných nárokov. Až počínajúc týmto dňom sa mohol navrhovateľ bezdôvodne obohatiť na úkor odporcov, teda nájomné za obdobie od 09.03.1990 až do 15.03.1994 si odporcovia nemôžu uplatňovať voči navrhovateľovi z titulu nedostatku aktívnej vecnej legitimácie. Obdobie od 16.03.1994 do 12.4.1995 bolo v súdnom konaní 6C/359/2001 posúdené ako oprávnená držba navrhovateľa, za ktorú odporcom nevznikol nárok na vydanie bezdôvodného obohatenia. Podľa rozhodnutia súdu v uvedenom konaní odporcom vznikol nárok na vydanie bezdôvodného obohatenia za obdobie od 13.4.1995 do 1.1.1996 z titulu užívania nehnuteľnosti navrhovateľom bez právneho dôvodu a za toto obdobie súd nárok odporcom priznal. Nárok na vydanie bezdôvodného obohatenia za ďalšie obdobie od 2.1.1996 do 27.1.1997 bol uplatnený odporcami po uplynutí premlčacej lehoty a vzhľadom na námietku premlčania súd tento nárok zamietol. Navrhovateľ zároveň vzniesol aj námietku premlčania, nakoľko v odvolaní uplatnené nároky odporcov 4/ a 5/ na vydanie bezdôvodného obohatenia za obdobie od 09.3.1990 do 27.01.1997 na započítanie sú premlčané. Naviac sumy bezdôvodného obohatenia za jednotlivé obdobia vyčíslené odporcami v podanom odvolaní nie sú ničím preukázané, nie sú splatné a na uplatnené započítanie nemožno prihliadať. Pokiaľ sa jedná o odvolanie odporcov 4/ a 5/ voči rozhodnutiu okresného súdu v časti úrokov z omeškania, navrhovateľ poukazuje na to, že sa jedná o zákonnú výšku úrokov z omeškania. Odporcovia mali možnosť dlh na istine zaplatiť aj skôr a pokiaľ tak neurobili, museli si byť vedomí následkov s tým spojených. Námietku premlčania úrokov z omeškania okresný súd už posudzoval, na základe čoho nárok na úrok z omeškania priznal navrhovateľovi až od 21.6.1997, nakoľko tento bol uplatnený v rámci zákonnej trojročnej premlčacej lehoty, a nie od podania žalobného návrhu 1.6.1995. Konajúcim súdom už bola právne posudzovaná aj otázka pasívnej vecnej legitimácie účastníkov. Je riadne a dostatočne preukázaný právny dôvod zapísania nehnuteľnosti späť na odporcov, ako aj to, že navrhovateľ nehnuteľnosť vydal odporcom ako vlastníkom nehnuteľnosti. Odporcovia teda získali do svojho vlastníctva navrhovateľom zhodnotenú nehnuteľnosť a oni získali bezdôvodné obohatenie na jeho úkor. Nebol to ani štát, ani Mesto Žilina, týmto subjektom nehnuteľnosť nebola vydaná. Podľa ustanovenia § 451 ods. 1 Občianskeho zákonníka kto sa na úkor iného obohatí, musí obohatenie vydať. Podľa ustanovenia § 456 predmet bezdôvodného obohatenia sa musí vydať tomu, na úkor koho sa získal. Pokiaľ sa jedná o námietku odporcu v rade 5/, že účastníkmi konania nie sú právni nástupcovia po neb. účastníkovi Ing. B. S., je tomu tak preto, že jeho spoluvlastnícky podiel na nehnuteľnosti nadobudli vydržaním, nie dedením, ďalší podieloví spoluvlastníci MUDr. U. S. a Doc. Ing. A. S., CSc., na základe čoho sa aj voči ním úmerne zvýšila výška pohľadávky navrhovateľa z bezdôvodného obohatenia. Keďže predmetom súdneho konania nie je spor o samotnú nehnuteľnosť, ale o vydanie peňažnej náhrady z titulu bezdôvodného obohatenia, je právne bez významu skutočnosť, či odporca zdedil podiel na nehnuteľnosti alebo nie. Jedná sa o peňažné plnenie a odporca v rade 5/ získal v dedičstve po zomrelom účastníkovi konania MUDr. A. S. najväčší podiel a podľa podielu nadobudnutého dedičstva zodpovedá aj za poručiteľove dlhy. Pokiaľ išlo o odvolania odporcov v rade 6/ , 7/ , 8/ navrhovateľ uviedol, že námietka nedostatku pasívnej vecnej legitimácie týchto účastníkov konania bola súdom už právne posudzovaná. Z dedičského rozhodnutia je preukázané, že odporcovia v rade 6/, 7/ a 9/ boli dedičmi po zomrelom účastníkovi konania MUDr. A. S. a z dedičstva po ňom nadobudli majetok určený dedičským rozhodnutím, aj keď nenadobudli podiel na samotnej nehnuteľnosti. Predmetom súdneho konania je záväzok, dlh právneho predchodcu odporcov a nie právne vzťahy k samotnej nehnuteľnosti, resp. spoluvlastnícky podie na nej. Spoluvlastnícky podiel na nehnuteľnosti je len podkladom pre stanovenie rozsahu výšky dlhu pripadajúceho na jednotlivých účastníkov konania. Tento podiel právneho predchodcu odporcov je potom potrebné rozdeliť medzi všetkých jeho právnych nástupcov podľa pomeru toho, čo z dedičstva nadobudli k celému dedičstvu. Rozhodnutie okresného súdu je preto vecne správne. Odporcovia v rade 6/, 7/, 8/ sú v zmysle ustanovení § 451 a nasl. a § 470 ods. 1,2 Občianskeho zákonníka pasívne vecne legitimovanými účastníkmi konania a v pomere svojich dedičských podielov zodpovedajú za poručiteľove dlhy všetci dedičia bez ohľadu na to, ktorý z nich nadobudol samotnú nehnuteľnosť, resp. spoluvlastnícky podiel na nej. Predmetom súdneho konania je dlh, ktorý bol viazaný na osobu právneho predchodcu odporcov a nie na nehnuteľnosť, ako to uvádzajú odporcovia v podanom odvolaní. Primárny spôsob vrátenia bezdôvodného obohatenia vydaním predmetu bezdôvodného obohatenia v zmysle ustanovenia § 456 Občianskeho zákonníka nebolo možné v prejednávanej veci uplatniť, pretože sa jednalo o investíciu do veci - materiály, tovary, veci a práce zabudované do nehnuteľnosti. Tieto vložené investície nebolo možné fyzicky vydať navrhovateľovi, je preto dôvodné a správne aplikovanie ustanovenia § 458 ods. 1 Občianskeho zákonníka o poskytnutí peňažnej náhrady. Nejedná sa o vecný nárok, ale o peňažnú náhradu, ktorá je dlhom na strane právneho predchodcu odporcov. Bezdôvodne sa na úkor navrhovateľa obohatil právny predchodca odporcov, lebo jemu bola zhodnotená nehnuteľnosť fyzicky vydaná. Pokiaľ však bezdôvodne obohatenie nezaplatil, prešiel tento jeho záväzok ako dlh na jeho právnych nástupcov. Navrhovateľ má za to, že nie je daný ani dôvod na pripustenie dovolania v zmysle ustanovenia § 238 ods. 3 O.s.p., nakoľko v prejednávanej veci nejde o rozhodnutie po právnej stránke zásadného významu. Posúdenie otázky, či sa jedná o vecný nárok alebo o peňažný nárok (dlh) je jednoznačne dané ustanovením § 458 ods. 1 Občianskeho zákonníka, v zmysle ktorého nie je pochybnosť o tom, že sa jedná o peňažné plnenie, nakoľko vecné plnenie nie je dobre možné, resp. nie je možné vôbec. K odvolaniu odporcov v rade 9/ až 11/ uviedol navrhovateľ, že podstatou odvolania týchto odporcov bola námietka, že súd priznal navrhovateľovi úroky z omeškania i v časti, ktorá prevyšuje zodpovednosť odporcov 9/, 10/, 11/ za dlhy poručiteľa podľa ustanovenia § 470 ods. 1 Občianskeho zákonníka. V dedičských rozhodnutiach po ich právnom predchodcovi Y. S. je stanovená všeobecná cena majetku poručiteľa sumou 12.705,- € a 5.908,- €. Skutočná reálna cena dedičstva po Y. S. je však úplne iná. Len samotný zdedený podiel na nehnuteľnosti vo výške 61/360-ín mal cenu 28.122,69 €. Je to nepochybne preukázané z kúpnej zmluvy V 1500/09 uzavretej dňa 19.2.2009, ktorou podieloví spoluvlastníci nehnuteľnosť predali za kúpnu cenu 165.970,- € (5.000.012,20 Sk), z čoho odporca v rade 9/ získal za spoluvlastnícky podiel 61/360 sumu 28.122,69 € (847.224,16 Sk). Spolu s ostatnou všeobecnou cenou dedičstva určenou v dedičskom rozhodnutí D 722/93-22, Dnot 175/94 (12.705,90 €) predstavuje cena dedičstva sumu 40.828,59 €. Povinnosť odporcov v rade 9/,10/,11/ na zaplatenie bezdôvodného obohatenia podľa napadnutého rozsudku okresného súdu predstavuje spoločne: istinu 9.458,- € a úrok 23.311,17 €, teda spolu 32.769,17 €. Táto suma v ničom neprevyšuje cenu nadobudnutého dedičstva 40.828,59 €. Uplatnením započítania záväzku navrhovateľa voči odporcom 9/-11/ vyplývajúceho z rozsudku Okresného súdu Martin 6C/359/2001 je však povinnosť odporcov na doplatenie úrokov z omeškania nižšia. Navrhovateľ poukázal na to, že výška dlhu z titulu vydania bezdôvodného obohatenia v čase nadobudnutia dedičstva nebola taká vysoká. Nič nebránilo odporcom 9/-11/ dlh na istine vysporiadať skôr a zabrániť tak narastaniu dlhu na úrokoch z omeškania. Pokiaľ odporcovia odmietali od samého začiatku vôbec zaplatiť akékoľvek bezdôvodné obohatenie, museli si byť vedomí toho, že sa vystavujú riziku platenia s tým spojených majetkových sankcií. Neobstojí podľa navrhovateľa ani tvrdenie odporcov 9/-11/, že nevedeli o výške bezdôvodného obohatenia, a preto sú tu dôvody hodné osobitného zreteľa, na základe ktorých by navrhovateľovi nemal byť priznaný úrok z omeškania. Z vyjadrení a postoja odporcov je preukázané, že od samého začiatku neprejavili žiadnu snahu zaplatiť hoci len časť bezdôvodného obohatenia, a to ani sumu uplatnenú pôvodným žalobným návrhom, ktorá bola riadne preukázaná a zdokumentovaná dokladmi z účtovníctva navrhovateľa. V čase uplatnenia dlhu nebol odporca 9/ dôchodcom, z predaja časti dedičstva, z ktorého odporcovia bezdôvodné obohatenie získali, nadobudli finančné prostriedky na zaplatenie dlhu na istine už v roku 2009, napriek tomu dlh na istine zaplatili až v júni 2011, hoci vedeli, že úrok z omeškania narastá. S poukazom na štádium, v akom sa súdne konanie nachádza, na skončené dokazovanie ohľadom niektorých skutočností uvádzaných odvolateľmi vo svojich odvolaniach, na právne závery prvostupňového aj odvolacieho súdu, ako aj skutočnosti uvedené v tomto vyjadrení, žiadal navrhovateľ podané odvolania odporcov 4/ - 11/ v celom rozsahu zamietnuť ako nedôvodné a napadnuté rozhodnutie súdu prvého stupňa v celom rozsahu potvrdiť ako vecne správne v zmysle ustanovenia § 219 ods. O.s.p. Navrhovateľ si zároveň uplatnil trovy odvolacieho konania, výšku ktorých vyčísli na základe výzvy súdu po skončení konania v merite veci. K odvolaniu odporcov v rade 4/ až 8/ sa vyjadrili odporcovia v rade 9/ až 11/. S ich odvolaním sa plne stotožňovali a uviedli, že si tiež uplatňujú započítanie bezdôvodného obohatenia za čas od 9.3.1990 do 13.4.1995 a za čas od 2.1.1996 do 27.1.1997 spočívajúceho v ušlom zisku, pretože navrhovateľ im neplatil nájom, odmietal im vydať dobrovoľne nehnuteľnosť, a to spolu vo výške 21.140 €, pričom z tejto sumy na podiel, ktorý bol vo vlastníctve právneho predchodcu a potom odporkyne 9/ činil 61/360 teda v sume 5.893,08 € s príslušenstvom, pričom na ich podiel by pripadala suma 1.071,95 €. Žiadali, aby bol rozsudok okresného súdu zmenený tak, že žalobu navrhovateľa vo vzťahu k istine aj k úroku z omeškania zamieta a priznáva im náhradu trov konania. Krajský súd ako súd odvolací preskúmal napadnutý rozsudok okresného súdu v rozsahu mu danom ustanovením § 212 ods. 1 O.s.p. a bez nariadenia pojednávania (v súlade s ust. § 214 ods. 2 O.s.p. v spojení s ust. § 156 ods. 3 O.s.p.) rozsudok okresného súdu v súlade s ust. § 219 ods. 1,2 O.s.p. ako vecne správny potvrdil. V zmysle ust. § 219 ods. 1 O.s.p., odvolací súd rozhodnutie potvrdí, ak je vo výroku vecne správne. V zmysle ust. § 219 ods. 2 O.s.p. ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Preskúmaním rozsudku okresného súdu, preskúmaním predloženého spisového materiálu a vyhodnotením tvrdení účastníkov v odvolacom konaní, odvolací súd dospel k záveru, že okresný súd v danom konaní v dostatočnom rozsahu zistil skutočnosti rozhodné pre posúdenie veci, vo veci vykonal dokazovanie v dostatočnom rozsahu, riadne zistil skutkový stav a zo zisteného skutkového stavu vyvodil správny právny záver, s ktorým sa odvolací súd v celom rozsahu stotožnil. Odvolací súd sa zároveň stotožnil aj odôvodnením napadnutého rozhodnutia, v ktorom nenašiel nijaké vecné ani procesné pochybenie. Z uvedených dôvodov sa odvolací súd v odvolacom konaní obmedzil iba na konštatovanie správnosti dôvodov napadnutého rozhodnutia, s tým, že poukazuje na podrobné odôvodnenie rozsudku okresného súdu. Odvolací súd konštatuje, že okresný súd postupoval v súlade s právnym názorom vysloveným v rozsudku odvolacieho súdu zo dňa 25.1.2011 sp. zn. 5Co/287/2010, ktorým je prvostupňový súd viazaný a v jeho intenciách správne rozhodol o povinnosti odporcov v rade 4/ až 8/ zaplatiť uvedené sumy spolu s úrokom z omeškania ročne od 21.6.1997 do zaplatenia z titulu bezdôvodného obohatenia, ktorá suma zodpovedá výške spoluvlastníckeho podielu ich právneho predchodcu vo výške 61/360-tín k podielu na nehnuteľnosti s prihliadnutím na pomer, ktorý im pripadol z dedičstva k hodnote celého dedičstva v súlade s ust. § 470 ods. 2 Obč. zák.. Rovnako sa odvolací súd stotožnil aj s rozhodnutím okresného súdu vo vzťahu k odporcom v rade 9/ až 11/ o povinnosti zaplatiť navrhovateľovi úrok z omeškania vo výške 17,6 % ročne od 21.6.1997 do 23.6.2011. Pokiaľ odporcovia v odvolacom konaní namietali oprávnenosť nároku navrhovateľa, odvolací súd poukazuje, že uvedené bolo riešené už v predchádzajúcom rozsudku okresného súdu, ktorý odvolací súd potvrdil. Rovnako tak sa uvedené vzťahuje aj na výšku úrokov z omeškania, ako aj na obdobie, za ktoré sú povinní odporcovia výšku úrokov z omeškania zaplatiť. Rovnako tak odvolací súd vo vzťahu k odvolaniam odporcov poukazuje na skutočnosť, že námietku premlčania úrokov z omeškania okresný súd už posudzoval, na základe čoho nárok na úrok z omeškania priznal navrhovateľovi až od 21.6.1997, pretože tento bol uplatnený v rámci zákonnej trojročnej premlčacej lehoty, a nie od podania žalobného návrhu 1.6.1995. Výška úrokov z omeškania zároveň zodpovedá zákonnej výške úrokov z omeškania. Odporcovia sa v rámci odvolaní domáhali započítania vzájomných nárokov, a to bezdôvodného obohatenia, ktoré mal získať navrhovateľ z titulu neplatenia nájomného za dobu užívania nehnuteľnosti, a to za obdobie od 09.03.1990 do 13.4.1995 a od 2.1.1996 do 27.1.1997. Odvolací súd konštatuje, že uvedený nárok je predmetom konania vedeného pred Okresným súdom v Martine pod sp. zn. 6C/359/2001, čo zakladá prekážku začatej a v právoplatne skončenej časti aj prekážku rozhodnutej veci. Pokiaľ sa jedná o námietku odporcu v rade 5/, že účastníkmi konania nie sú právni nástupcovia po neb. účastníkovi Ing. B. S., odvolací súd v tomto smere poukazuje na vyjadrenie navrhovateľa v odvolacom konaní, s ktorým sa stotožňuje a ktorý uviedol, že dôvodom je skutočnosť, že jeho spoluvlastnícky podiel na nehnuteľnosti nadobudli vydržaním, nie dedením, ďalší podieloví spoluvlastníci MUDr. U. S. a Doc. Ing. A. S., CSc., na základe čoho sa aj voči ním úmerne zvýšila výška pohľadávky navrhovateľa z bezdôvodného obohatenia. V rámci dôvodov podaného odvolania odporcovia v 6/ až 8/ rade žiadali pre prípad potvrdzujúceho rozsudku odvolacieho súdu pripustiť dovolanie podľa ust. § 238 ods. 3 O.s.p. Odvolací súd nevyslovil vo výrokovej časti svojho rozsudku prípustnosť dovolania podľa § 238 ods. 3 O.s.p., nakoľko bol toho názoru, že v konkrétnej súdenej veci sa o rozhodnutie po právnej stránke zásadného právneho významu nejednalo. S poukazom na uvedené závery odvolací súd neuznal opodstatnenosť argumentácii odporcov v rade 4/ až 11/, na ktorých založili svoje odvolacie dôvody a preto rozhodol tak, že rozsudok okresného súdu potvrdil ako vecne správny. Podľa ust. § 224 ods. 4 O.s.p., ak odvolací súd rozhoduje o odvolaní proti rozhodnutiu vo veci samej, ktorým nebolo rozhodnuté o trovách konania z dôvodu postupu podľa § 151 ods. 3, o trovách odvolacieho konania rozhodne súd prvého stupňa. Vzhľadom na citované zákonne ustanovenie, odvolací súd konštatuje, že o trovách tohto odvolacieho konania rozhodne okresný súd. Rozhodnutie odvolacieho súdu bolo prijaté hlasovaním v pomere hlasov 3:0. Poučenie: Proti tomuto rozsudku nie je prípustný ďalší riadny opravný prostriedok.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2012:5012897507.1 (dáta aktuálne k 14. 11. 2026). Záväzné je znenie zverejnené súdom.




